LIITE

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”GALL DEL PENEDÈS”

EU-nro: PGI-ES-01308-AM01-25.7.2018

SAN ( ) SMM ( X )

1. Hakijaryhmä ja oikeutettu etu

Consell Regulador de la IGP Gall del Penedès C/ Hermenegild Clascar, 1–3, Planta baja Consejo Comarcal de l’Alt Penedès 08720 Vilafranca del Penedès Barcelona ESPAÑA Sähköposti: agricultura@ccapenedes.cat Puhelin: +34 938900000

Suojatun maantieteellisen merkinnän ”Gall del Penedès” sääntelyneuvosto edustaa kaikkia SMM-nimityksellä ”Gall del Penedès” varustetun tuotteen tuotantotiloja sekä tuotteen merkitsemisestä vastaavia laitoksia, ja sillä on oikeutettu etu esittää tämä muutoshakemus.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☐ Muut (täsmennettävä)

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

— SMM-suojattu tuote ”Gall del Penedès” on perinteisestä penedesenca-rodusta jalostetun penedesenca negra -lajikkeen (uros- ja naaraspuolisista) linnuista saatu tuore siipikarjanliha. Eritelmän tekstissä viitattiin vain urospuolisten yksilöiden painoon, koska kasvattajat yleensä pitävät vain uroslintuja. Koska uros- ja naaraspuolisten yksilöiden lopullisessa painossa on kuitenkin huomattavia eroja, olisi ruhon vähimmäispainoa koskeva vaatimus määriteltävä erikseen sukupuolen mukaan. Siksi naaraspuolisille yksilöille on otettu käyttöön alempi painovaatimus. Näin ollen olisi sekä yhtenäisessä asiakirjassa (tuotteen kuvausta koskeva 3.2 jakso) että tuote-eritelmässä (tuotteen ominaisuuksia koskeva B.2 jakso) oleva seuraava kohta: ”Puhdistettu ruho ilman sisäelimiä (kynittynä, suolistettuna ja ilman päätä, koipia, sydäntä, maksaa ja kivipiiraa) painaa vähintään 1,5 kg ja osittain puhdistettu ruho (kynittynä ja suolistettuna mutta siten, että pää ja koivet ovat paikallaan) 2 kg.” korvattava seuraavasti: ”Ruhon vähimmäispaino: — puhdistettu ruho ilman sisäelimiä (kynittynä, suolistettuna ja ilman päätä, koipia, sydäntä, maksaa ja kivipiiraa): 1,2 kg (naaraslinnut) ja 1,5 kg (uroslinnut); — osittain puhdistettu ruho (kynittynä ja suolistettuna mutta siten, että pää ja koivet ovat paikallaan): 1,7 kg (naaraslinnut) ja 2 kg (uroslinnut).”

— Yhtenäisen asiakirjan 3.3 jaksossa (rehu ja raaka-aineet) ja tuote-eritelmän E.1 jaksossa (tuotantojärjestelmä) vahvistettuja eläinten rehuja koskevia vähimmäisarvoja on muutettu. Sen vuoksi teksti: ”Sen koostumus on seuraava: — maissi 58–60 % — soija ja siitä johdetut tuotteet 33,5–35,5 % — rypäleen siemenet 5–5,5 %.” olisi korvattava seuraavasti: ”Sen koostumus on seuraava: — maissi 55–60 % — soija ja siitä johdetut tuotteet 30–35,5 % — rypäleen siemenet 5–5,5 %.” Maissia ja soijaa (ja siitä johdettuja tuotteita) koskevaa vähimmäisprosenttiosuutta on muutettu, jotta tuottajat saavat enemmän joustoa ja mahdollisuuden mukauttaa ruokintaa vastaamaan paremmin eläinten eri kasvuvaiheiden ravitsemuksellisia tarpeita.

Tuotantomenetelmä

— Tuote-eritelmässä olevan laidunten ominaisuuksia ja hoitoa koskevan E.1 jakson alajaksossa määriteltyä ulkotilojen vähimmäispinta-alaa on pienennetty. Sen vuoksi virke ”Käytettävissä oleva vähimmäisala ulkotiloissa on 2 m2 lintua kohden.” olisi korvattava virkkeellä seuraavasti: ”Käytettävissä oleva vähimmäisala ulkotiloissa on 1 m2 lintua kohden.” Ulkotilojen vähimmäispinta-alaa on pienennetty, koska tuote-eritelmän laatimisen ajankohtana ulkotilojen koko arvioitiin sen perusteella, mikä olisi maatilojen järkevän organisoinnin kannalta tarkoituksenmukaista ja mahdollistaisi lohkojen hoitamisen perinteisten käytäntöjen mukaisesti. Perinteiset laidunalueet eivät kuitenkaan olleet samankokoisia siihen nähden, kuinka paljon niissä oli eläinten käyttöön varattua tilaa, eikä niitä useinkaan ollut aidoitettu, minkä vuoksi eläinten asianmukaisen kehityksen ja hyvinvoinnin kannalta optimaalisen pinta-alan määrittäminen oli vaikeaa. Siksi tilantarve arvioitiin usein liian suureksi. Ajan myötä on kuitenkin todettu, etteivät eläimet käytä kaikkea käytettävissä olevaa tilaa. Käyttämättömien alojen hoito aiheuttaa ongelmia, koska niille leviää haitallisia ja vaikeasti torjuttavia rikkakasveja. Tämä puolestaan houkuttelee luonnonvaraisia eläimiä, mikä lisää terveysriskejä. Eläimet eivät myöskään ole kaikki yhtä aikaa ulkotarhassa tai sisätiloissa, vaan ne liikkuvat paikasta toiseen, jolloin käytettävissä olevaa tilaa lintua kohden on enemmän. Koska käytettävissä olevaa pinta-alaa ei ole koskaan käytetty kokonaisuudessaan, kyseinen vähennys ei vaikuta lihan tai eläinten hyvinvoinnin laatuun.

— Tuote-eritelmän samassa alajaksossa määriteltyä ulkoalueiden tyhjilläänpitoaikaa olisi muutettava. Korvataan kohta ”Laitumet on jätettävä tyhjilleen vähintään 8 viikon ajaksi (mukaan lukien eläinten poistamiseen tarvittava aika sekä aika, joka kuluu ennen kuin poikaset voidaan päästää ulos), jotta maaperä ja kasvillisuus voivat uudistua.” kohdalla seuraavasti: ”Laitumia on pidettävä tyhjillään, jotta maaperä ja kasvillisuus voivat uudistua, ottaen huomioon eläinten poistamiseen tarvittava aika sekä aika, joka kuluu ennen kuin poikaset voidaan päästää ulos.” Tämän laidunten tyhjillään pitämiseen liittyvän muutoksen perusteina ovat tilojen maaperätyyppien moninaisuus sekä alueella vallitsevan Välimeren alueen ilmaston vaihtelevuus, minkä vuoksi on hyvin vaikeaa määrittää laitumen kasvillisuuden uusiutumiseen tarvittavaa ajanjaksoa. Tästä syystä aiempi tyhjilläänpitoaikaa koskeva vaatimus on poistettu, ja kasvattajat voivat itse kokemuksensa ja taitotietonsa perusteella tehdä asiaa koskevan päätöksen.

YHTENÄINEN ASIAKIRJA

”GALL DEL PENEDÈS”

EU-nro: PGI-ES-01308-AM01-25.7.2018

SAN ( ) SMM ( X )

1. Nimi

”Gall del Penedès”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.1 Tuore liha (ja muut eläimenosat)

3.2 Kuvaus 1 kohdassa nimetystä tuotteesta

SMM-suojattu tuote ”Gall del Penedès” on perinteisestä penedesenca-rodusta jalostetun penedesenca negra -lajikkeen (uros- ja naaraspuolisista) linnuista saatu tuore siipikarjanliha.

Lihalle on ominaista sen korkealaatuinen maku, ruhojen punertava väri ja kiinteä ja mehevä lihaskudos.

Hitaasti kasvavat maatiaisrotuiset linnut ovat hyvin elinvoimaisia ja ruumiinrakenteeltaan Välimeren alueelle tyypillisesti keveitä mutta runsaslihaisia. Rotu kestää hyvin Välimeren alueen ilmaston kuumuutta ja kylmiä kausia.

”Gall del Penedès” -siipikarja kasvatetaan kanaloissa, joissa linnuilla on ympärivuotinen mahdollisuus päästä ulos. Ruokavalioon kuuluu myös rypäleen siemeniä.

Tällainen ravinto antaa lihalle tiettyjä erityisiä aistinvaraisia ominaisuuksia, mikä käy ilmi Institut de Recerca i Tecnologia agroalimentàries (IRTA) -tutkimuslaitoksen laatimasta kemiallisesta ja aistinvaraisesta selvityksestä (Inclusió de granet de raïm en el pinso per la IGP del Gall del Penedès, Amadeu Francesch Vidal, helmikuu 2012), jossa todetaan seuraavaa:

”Linnuista, joiden ravinnosta 5 prosenttia koostuu rypäleen siemenistä, saadun lihan tuoksussa tuntuu voimakkaampana kuivattu hedelmä ja kuorikuidun tuoksu on vähäisempi; maku ei muistuta tavallisen broilerinlihan makua vaan se on vähemmän makea ja metallimaisempi ja rakenne on kuitumaisempi…”

”Tällaisista linnuista saadun lihan tyydyttymättömien rasvahappojen pitoisuus on osoittautunut huomattavasti korkeammaksi, koska se sisältää enemmän linoleenihappoa, minkä vuoksi se on terveellistä.”

”Gall del Penedès” -siipikarjan vähimmäisteurasikä on 98 päivää.

”Gall del Penedès” -siipikarjan ruhot kuuluvat A-luokkaan (asetus (EY) N:o 543/2008). Ne eivät ole liian rasvaisia, nahka on valkoinen, liha on punertavaa, koivet ovat mustat ja alaosastaan valkoiset.

Ruhon vähimmäispaino:

— puhdistettu ruho ilman sisäelimiä (kynittynä, suolistettuna ja ilman päätä, koipia, sydäntä, maksaa ja kivipiiraa): 1,2 kg (naaraslinnut) ja 1,5 kg (uroslinnut);

— osittain puhdistettu ruho (kynittynä ja suolistettuna mutta siten, että pää ja koivet ovat paikallaan): 1,7 kg (naaraslinnut) ja 2 kg (uroslinnut)

”Gall del Penedès” pidetään kaupan kokonaisina tai paloiteltuina tuoreina ruhoina.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Gall del Penedès” -siipikarjan ruokinta perustuu SMM-alueella kasvatetun siipikarjan perinteiseen ravintoon mukautettuna elintarvikealan tuotteita koskeviin nykyisiin koostumus- ja menettelytapavaatimuksiin. Erityispiirre on se, että ruokavalioon kuuluu myös rypäleen siemeniä.

Sen koostumus on seuraava:

— maissi 55–60 prosenttia

— soija ja siitä johdetut tuotteet 30–35,5 prosenttia

— rypäleen siemenet 5–5,5 prosenttia.

Seitsemän viimeisen elinpäivän aikana sallitaan ravinto, joka sisältää vähintään 90 prosenttia viljaa ja 5–5,5 prosenttia rypäleen siemeniä.

Eläinperäisten rasvojen käyttö maitotuotteita lukuun ottamatta on kielletty.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Gall del Penedès” -siipikarja kasvatetaan suojatulla maantieteellisellä alueella.

Untuvikot tulevat lihotustiloille 24–48 tunnin ikäisinä. Ulkotiloihin poikaset pääsevät 42–56 päivän ikäisinä. Kasvatus kestää vähintään 98 päivää.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kulutukseen tarkoitetussa SMM-lopputuotteessa on ehdottomasti oltava selvästi erottuva maininta ”SMM Gall del Penedès” tai ”Indicación Geográfica Protegida Gall del Penedès” (SMM/suojattu maantieteellinen merkintä ”Gall del Penedès”) sekä SMM-tuotteen tunnus.

4. Maantieteellisen alueen tarkka rajaus

”Gall del Penedès” -broilerit kasvatetaan maantieteellisellä alueella, joka käsittää seuraavat 73 kuntaa:

— kaikki Alt Penedèsin piirikunnan 27 kuntaa;

— kaikki Baix Penedèsin piirikunnan 14 kuntaa;

— kaikki Garrafin piirikunnan 6 kuntaa;

— seuraavat 25 kuntaa Anoian piirikunnassa: Argençola, La Llacuna, Cabrera d’Igualada, Piera, Masquefa, Hostalets de Pierola, Vallbona d’Anoia, Capellades, La Torre de Claramunt, Carme, Orpí, Santa Maria de Miralles, Bellprat, Sant Martí de Tous, Santa Margarida de Montbui, Vilanova del Camí, La Pobla de Claramunt, Castellolí, El Bruc, Òdena, Igualada, Rubió, Jorba, Montmaneu ja Copons;

— Rodonyàn kunnan Alt Campin piirikunnassa.

5. Yhteys maantieteelliseen alueeseen

Yhteys tuotantoympäristöön perustuu aikojen kuluessa vakiintuneeseen maineeseen, josta kertovat suullinen perimätieto, asiakirjatodisteet, monet juhlat ja markkinatapahtumat, sekä alueella käytettyyn erityiseen kasvatusmenetelmään, joka on tiiviisti sidoksissa tuotantoalueen viininviljelyperinteeseen.

SMM-tuotteen maantieteellinen tuotantoalue on Penedèsin historiallinen alue, jolta ”Gall del Penedès” -broilerin kantamuoto, perinteinen penedesenca-rotu, on peräisin. Alue tunnetaan ensisijaisesti viininviljelyalueena, jonka käytössä olevasta maatalousmaasta noin 80 prosenttia on suojattujen alkuperänimitysten Penedès ja Cava tuotantoa varten istutettuja viinitarhoja. Voidaankin sanoa, että Penedèsin alueen ja sen maatalouden erityispiirteiden ansiosta sieltä saadaan alueelle tunnusomaisten viinien ja kuohuviinien ohella myös ”Gall del Penedès” -broileria.

”Gall del Penedès” -broilerin tuotantoon, kulutukseen ja kauppaan liittyvä osaaminen on kehittynyt Penedèsin alueen talonpoikaisväestön keskuudessa vuosisatojen kuluessa. Suullisessa perimätiedossa, kirjallisuudessa ja taiteessa kerrotaan, että kaikkialla maaseudulla tämän siipikarjan kasvatus turvasi viljelijäperheiden ruuansaannin ja perustoimeentulon. Näiden lintujen voimakkaan punaruskeat munat (ou rogenc de Vilafranca) olivat hyvin arvostettu myyntituote paikallisilla toreilla (Vilafrancassa asiakirjalähteiden mukaan jo 1100-luvulla) ja Barcelonan markkinoilla, ja myös ”Gall del Penedès” -broilerin liha oli erittäin tunnettu ja arvostettu tuote, mistä todistavat 1100-luvulta lähtien järjestetyt Fira del Penedès- ja sittemmin Fira de Sant Tomàs -markkinat, jotka nykyisin tunnetaan nimellä Fira del Gall. Nämä keskeytyksittä vuosittain järjestettävät markkinat tarjosivat alueen pientilallisille tilaisuuden asettaa näytteille ja myydä tuotteitaan varmistaen samalla paikalliseen viininviljelyyn perustuvan perinteisen elintarviketuotannon säilymisen.

Alueen talonpojat osallistuivatkin joukolla markkinoille, joilla ”Gall del Penedès” -broilerin kasvatukseen liittyvä osaaminen välittyi eteenpäin vakiintuen alueelle tunnusomaiseksi tuotantojärjestelmäksi, jossa siipikarjan ruokintaan käytettiin myös murskattuja rypäleitä. Rypäleiden puristusjäännös jätettiin ulos kuivumaan ja syötettiin sen jälkeen linnuille. Vuonna 1937 tehdyssä siipikarjan ruokintaa koskeneessa tutkimuksessa todettiin, että rypäleen siemenen ravintoarvo linnuille on suuresta kasvikuitupitoisuudesta, kohtalaisen suuresta rasvapitoisuudesta ja eräiden valkuaisaineiden ja hiilihydraattien määrästä johtuen huomattava. Nykyisin kasvattajat ovat mukauttaneet alueen perinteisiä käytäntöjä lisäämällä rehuun myös rypäleen siemeniä.

Tämä rypäleen siemeniä sisältävä, alueen viininviljelyperinteeseen liittyvä SMM-suojatun ”Gall del Penedès” -broilerin ruokavalio vaikuttaa tuotteen maun laatuun, ja se, että linnut pääsevät kanalasta vapaasti ulos ympäri vuoden, vaikuttaa lihan punertavaan väriin ja kiinteään mehevään ja rakenteeseen.

Nykyisin ”Gall del Penedès” -broilerista kirjoitetaan usein alueen lehdistössä. Se on esillä myös alueen laatutuotteiden menekinedistämiskampanjoissa (esim. Diputación de Barcelonan ja Consell Comarcal de l’Alt Penedèsin Productes de la Terra- ja Gastroteca -ohjelmat) ja tutkimuksissa (Fundación Alicia, IRTA jne.).

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa

http://gencat.cat/alimentacio/modificacion-pliego-igp-gall-penedes